În primăvara anului 2023, primarul Timișoarei, Dominic Fritz a emis mai multe dispoziții având ca obiect desființarea mai multor construcții aflate pe malul Begăi, susținând că acestea ar fi edificate și folosite în mod fraudulos de către "interlopi".
Rând pe rând, proprietarii cluburilor de pe malul Begăi au dat în judecată Primăria Timișoara și au început să câștige procesele.
Una dintre locațiile vizate de acest demers abuziv este Casa del Retro. După ce, într-o primă etapă, instanțele timișorene au respins solicitările de suspendare a aplicării măsurii de demolare, în urma prezentării argumentelor în favoarea anulării dispoziției demolare, s-a constatat că dispoziția de demolare a e fost emisă în mod netemeinic.
Joi, 28 martie 2024, Tribunalul Timiș, a admis în primă instanță cererea de anulare a dispoziției nr. 714/26.04.2023 privind desființarea construcțiilor din Timișoara, Bld. Vasile Pîrvan nr.5, unde funcționează localul Casa del Retro.
"Baza sportivă Electrometal, unde funcționează actualmente Casa del Retro, este dobândită legal și intabulată în temeiul unor hotărâri judecătorești definitive. De asemenea, conform art. 79 din Legea nr. 69/2000, bazele sportive nu pot fi desființate decât prin hotărâre de guvern, nicidecum prin act administrativ emis la nivel local. Acestea sunt doar câteva dintre argumentele care au condus la soluția Tribunalului Timiș", ne-a declarat avocata Ioana Bivolaru, cea care a reprezentat H DOC RESORT SRL în instanță.
Prin urmare, Casa del Retro rămâne în continuare deschisă publicului. Reamintim că aici locuitorii orașului au avut de-a lungul timpului ocazia de a se bucura de prezența și prestațiile unor mari artiști precum Horațiu Mălăele, trupa Phoenix (Nicu Covaci), Mircea Baniciu, Johnny Bota, The Blues Doctors, Marco Mendoza Band, ™ Groove, Florin Chilian, Ștefan Bănică Jr., Damian Drăghici și multe alte nume sonore.